**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА ИЗПЪЛНЕНИЕ**

**на бюджетни линии по**

**„Научни изследвания, иновации и дигитализация за интелигентна трансформация“**

**2021-2027**

**Процедура чрез директно предоставяне на безвъзмездна финансова помощ въз основа на финансов план за бюджетни линии BG16RFPR002 -3.001 „Осигуряване на техническа помощ за успешното изпълнение на програма „Научни изследвания, иновации и дигитализация за интелигентна трансформация“ за периода 2021-2027 г.“**

Съдържание

[1. Техническо изпълнение на бюджетна линия 4](#_Toc453246280)

[2. Финансово изпълнение на бюджетна линия 9](#_Toc453246281)

[3. Мерки за информиране и публичност 11](#_Toc453246282)

[4. Приложения към Условията за изпълнение 12](#_Toc453246283)

**Определения:**

1. **Управляващ орган на ПНИИДИТ, в качеството му на конкретен бенефициент на безвъзмездната финансова помощ по приоритет 3 „Техническа помощ“ на програма „Научни изследвания, иновации и дигитализация за интелигентна трансформация“ 2021-2027** – главна дирекция „Европейски фондове за конкурентоспособност” в министерство на иновациите и растежа, управляващ орган на програма „Научни изследвания, иновации и дигитализация за интелигентна трансформация“ 2021-2027 (УО на ПНИИДИТ).
2. **Междинни звена на ПНИИДИТ, в качеството им на конкретни бенефициенти на безвъзмездната финансова помощ по приоритет 3 „Техническа помощ“ на** **програма „Научни изследвания, иновации и дигитализация за интелигентна трансформация“ 2021-2027** – Изпълнителна агенция „Програма образование“ (ИАПО) към Министерство на образованието и науката, и дирекция „Управление на програми и проекти“ в Министерство на електронното управление (МЕУ)
3. **Представляващ конкретния бенефициент на безвъзмездна финансова помощ по приоритет 3 „Техническа помощ“ на ПНИИДИТ** – лице, определено съответно със заповед на министъра на иновациите и растежа, изпълнителния директор на ИАПО или министъра на електронното управление да представлява УО или МЗ на ПНИИДИТ с всички произтичащи от това права, отговорности и задължения, детайлно разписани в Описанието на действащите функции и процедури на ПНИИДИТ, Наръчника по ПНИИДИТ, утвърдените насоки по настоящата процедура и съгласно приложимата нормативна уредба.
4. **Приоритет 3 „Техническа помощ” на ПНИИДИТ** - Приоритетът има за цел да подпомогне управлението, изпълнението, мониторинга и контрола на дейностите по ПНИИДИТ, както и работата на Комитета за наблюдение, включително и чрез провеждането на проучвания и изследвания, необходими за изпълнението и оценката на ПНИИДИТ, както и на информационни кампании за осигуряване на прозрачност на дейностите по ПНИИДИТ, съгласно приложимата нормативна уредба.
5. **Управляващ орган на ПНИИДИТ, в качеството му на звено, предоставящо безвъзмездна финансова помощ по приоритет 3 „Техническа помощ“ на ПНИИДИТ** – Главна дирекция „Европейски фондове за конкурентоспособност”, в Министерство на иновациите и растежа, Управляващ орган на програма „Научни изследвания, иновации и дигитализация за интелигентна трансформация“ 2021-2027. Във връзка с изпълнението на приоритет 3 „Техническа помощ“ Управляващият орган на ПНИИДИТ прилага принципа за разделяне на функциите в съответствие с изискванията, посочени в Закона за управление на средствата от европейските фондове при споделено управление (ЗУСЕФСУ).
6. **Представляващ звеното, предоставящо безвъзмездна финансова помощ по приоритет 3 „Техническа помощ“ на програма „Научни изследвания, иновации и дигитализация за интелигентна трансформация“ 2021-2027** – лице, определено със заповед на министъра на иновациите и растежа, да представлява УО на ПНИИДИТ в качеството му на звено, предоставящо безвъзмездна финансова помощ по приоритет 3 „Техническа помощ“ на ПНИИДИТ с всички произтичащи от това права, отговорности и задължения, детайлно разписани в Описанието на действащите функции и процедури на ПНИИДИТ, Наръчника по ПНИИДИТ, утвърдените насоки по настоящата процедура и съгласно приложимата нормативна уредба.

**1. Техническо изпълнение на бюджетна линия**

Настоящите Условия за изпълнение се отнасят до **конкретни бенефициенти Главна дирекция „Европейски фондове за конкурентоспособност“ (ГД ЕФК)** в Министерство на иновациите и растежа, **Изпълнителна агенция „Програма образование“ (ИАПО)** към Министерство на образованието и науката и **дирекция „Управление на програми и проекти“** в Министерство на електронното управление (МЕУ) в качеството им съответно на Управляващ орган и Междинни звена на програма „Научни изследвания, иновации и дигитализация за интелигентна трансформация“ 2021-2027 (ПНИИДИТ). Целта на този документ е да представи основните аспекти, свързани с процеса на изпълнение на бюджетни линии, финансирани по приоритет 3 „Техническа помощ“ на ПНИИДИТ.

Съгласно Чл. 24. (1) от Закона за управление на средствата от европейските фондове при споделено управление, безвъзмездната финансова помощ се предоставя от ръководителя на управляващия орган с административен договор или заповед, когато управляващият орган и бенефициентът са в една административна структура или организация, въз основа на одобрен финансов план за бюджетна линия.

„Финансов план за бюджетна линия“ е опростена форма за предоставяне на безвъзмездна финансова помощ (БФП) в рамките на приоритета за техническа помощ по програмите, съфинансирани от ЕФСУ.

Правата и задълженията, които възникват за бенефициента са описани в приложения образец на Заповед за директно предоставяне на БФП чрез бюджетна линия по програма „Научни изследвания, иновации и дигитализация за интелигентна трансформация“ 2021-2027 (**Приложение И –** приложим за ГД ЕФК), съответно в приложения образец на Административен договор за предоставяне на БФП чрез бюджетна линия (Приложение Й – приложим за междинните звена).

Бенефициентът изпълнява бюджетни линии по приоритет 3 „Техническа помощ“ на програма „Научни изследвания, иновации и дигитализация за интелигентна трансформация“ 2021-2027 в съответствие с приложимото национално и европейско законодателство и правилата на ПНИИДИТ. Бенефициентът трябва да изпълни заложеното по дадена бюджетна линия с грижата на добър стопанин, при спазване на принципите за добро финансово управление (икономичност, ефикасност и ефективност); публичност и прозрачност; свободна и лоялна конкуренция, в съответствие с най-добрите практики в съответната област. За тази цел Бенефициентът трябва да осигури необходимия административен, финансов и оперативен капацитет за пълното и точно изпълнение, като е отговорен за:

- потвърждаване на разходите за доставка на стоки и/или предоставяне на услуги по бюджетната линия въз основа на отчетни разходооправдателни документи (фактури, авансови отчети, разходен касов ордер или други документи с еквивалентна доказателствена стойност).

- потвърждаване на извършените дейности във връзка с изпълнението на одобрената бюджетна линия в рамките на условията на заповедта/административния договор чрез необходимите документи, подкрепящи изпълнението на съответните дейности (приемо-предавателни протоколи за доставки/услуги, доклади, отчети за извършена работа, снимков материал, програми, присъствени списъци, сертификати от обучения и др.) .

**Кореспонденцията** с Представляващия звеното, предоставящо безвъзмездна финансова помощ по приоритет 3 „Техническа помощ“ във връзка с изпълнението на всички действия по изпращане и получаване на данни и отчитането на заповедта/административния договор за предоставяне на безвъзмездна финансова помощ за всяка конкретна бюджетна линия по приоритет 3 „Техническа помощ“ се осъществява от Бенефициента или упълномощено/и от него лице/лица.

В случай че са възникнали трудности или пречки при изпълнението на дадена бюджетна линия, бенефициентът трябва незабавно да уведоми Представляващия звеното, предоставящо безвъзмездна финансова помощ по приоритет 3 „Техническа помощ“. За да бъде намерено навременно и подходящо разрешаване на възникналите казуси и с цел да се избегнат рискове за успешното изпълнение на бюджетна линия. Бенефициентът подава информация относно настъпилата трудност или пречка през раздел „Кореспонденция“ на ИСУН 2020. В допълнение, чрез раздел „Кореспонденция“ се извършва подаването на документи, подлежащи на проверка от страна на УО, с изключение на подаване на междинни/финален отчет и изменения в одобрената със заповед/административен договор бюджетна линия.

Бенефициентът се задължава да предоставя на Представляващия звеното, предоставящо безвъзмездна финансова помощ по приоритет 3 „Техническа помощ“ и/или упълномощените от него лица и Счетоводния орган, цялата изисквана информация относно изпълнението на бюджетната линия в изрично определен срок. Проверяващите имат право да изискват и друга допълнителна информация по всяко време. Информацията се предоставя в срок до пет работни дни от получаване на искането за допълнителни документи и/ или разяснения, или в друг срок, определен от посочените органи.

Кореспонденцията между страните, участващи в изпълнението на заповедите/административните договори за директно предоставяне на безвъзмездна финансова помощ по приоритет 3 „Техническа помощ” на ПНИИДИТ следва да се води писмено, с цел гарантиране на прозрачност и проследимост, чрез ПРОФИЛ ЗА ДОСТЪП НА УПЪЛНОМОЩЕНИ ОТ БЕНЕФИЦИЕНТА ЛИЦА ДО ИСУН 2020, които извършват всички действия по изпращане и получаване на данни във връзка с отчитането на заповед/административен договор за предоставяне на безвъзмездна финансова помощ.

**Екип за организация и управление на бюджетна линия**

Екип за управление, изпълнение и отчитане на бюджетни линии по приоритет 3 „Техническа помощ“ са експерти от ГД ЕФК или Междинните звена, подпомагащи лицето, което представлява конкретния бенефициент на безвъзмездна финансова помощ по приоритет 3 „Техническа помощ“ на ПНИИДИТ, посочени във Формуляра за кандидатстване, приложение към заповедта/административния договор за предоставяне на безвъзмездна финансова помощ по бюджетната линия по приоритет 3 „Техническа помощ“ на ПНИИДИТ. Екипът отговаря, както следва:

- въвежда в ИСУН 2020 информация относно изпълнението на бюджетната линия, по

компетентност от членовете на екипа съгласно утвърдените им функции и отговорности;

- упражнява контрол по изпълнение и отчитане на извършените дейности;

- изготвя междинни и финален технически и финансови отчети по бюджетната линия;

- организира изготвянето, съгласуването и придвижването на документите за плащане;

- поддържа досие на документацията.

В процеса на изпълнение на бюджетните линии бенефициентът може да възлага на изпълнители (подизпълнители) извършването на определени дейности по бюджетните линии. Изпълнителите не са партньори по изпълнението на бюджетните линии и се избират в съответствие с реда за определяне на изпълнител от страна на бенефициенти на договорена безвъзмездна финансова помощ от ЕФРР. Тъй като бенефициентът е възложител по смисъла на ЗОП, при избор на изпълнител/и същият задължително прилага разпоредбите на ЗОП и нормативните актове по прилагането му.

**ВАЖНО:** В случай че е приложимо, конкретният бенефициент следва да предвиди при възлагането на обществени поръчки прилагането на мерки за опазване на околната среда съгласно приложимите разпоредби на ЗОП и актовете по прилагането му и в съответствие с чл. 47, ал. 1 и чл. 63, ал. 1, т. 6 от ЗОП.

По настоящата процедура за безвъзмездна помощ **няма ограничения относно произхода на придобиваните активи**.

При условие, че бенефициентът не може да изпълни изцяло или частично дейностите, заложени в одобрената със заповед/административен договор бюджетна линия, плащанията могат да не се извършат (цялостно или частично) в зависимост от невъзможността за изпълнение на задълженията от страна на бенефициента.

**Подаване на междинни/финален отчет**

Искане за плащане е документ, генериран в ИСУН, в който е посочена сумата на извършените от бенефициента разходи, придружен с пакет отчетни документи (технически отчет, финансов отчет и разходооправдателни документи и документи, доказващи изпълнението на дейностите и извършването на разходите). С всяко искане за междинно плащане, в хода на изпълнение на одобрената със заповед/административен договор бюджетна линия, бенефициентът е задължен да изготви и представи междинен технически и финансов отчет, който да съдържа необходимите приложения с пълна информация за всички аспекти на изпълнението за отчетния период. След приключването на дейностите по одобрената със заповед/административен договор бюджетна линия, бенефициентът е длъжен да изготви и представи финален технически и финансов отчети, в срок до 2 (два) месеца от датата на приключване на дейностите съдържащи информация относно цялостното изпълнение на дейностите и постигнатите резултати. Тези отчети трябва да посочват и постигането на резултатите и целите на бюджетната линия чрез предварително зададените индикатори, както и да показват реалното изпълнение на заложените очаквани резултати. Отчетите следва да отразяват и съответствието на дейностите с хоризонталните политики на ЕС, както следва:

- устойчиво развитие, включително опазване на околната среда, на равенството между мъжете и жените, на равните възможности и недискриминация, включително достъпност за хора с увреждания;

- заложени в Хартата на основните права на Европейския съюз;

- заложени в Конвенцията на ООН за правата на хората с увреждания;

- за ненанасяне на значителни вреди по смисъла на Регламент (ЕС) 2020/852;

и да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

В съответствие с Решение 677 от 19 септември 2022 г. на МС относно извършването на проверки по смисъла на чл. 74, параграф 1, първа алинея, буква „а” от Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика, ще се процедира верификация на разходи на Управляващия орган и Междинните звена по ПНИИДИТ 2021-2027 в качеството им на конкретни бенефициенти на безвъзмездна финансова помощ по приоритет 3 „Техническа помощ“. Процесът включва задължителен последващ контрол и проверка за спазване на правилата за избор на изпълнители, като в случай че бъдат констатирани несъответствия, разходите за съответните дейности няма да бъдат признати, като ще бъдат прилагани съответни европейски и национални норми. Осъществяват се проверки за законосъобразност на процедурите за избор на изпълнител от страна на бенефициента и в случаи на подаден сигнал за нередност. Изборът на изпълнител е обект на проверка и от други одитиращи институции.

Не могат да бъдат извършвани междинни/финални плащания преди верифициране на разходите, както и преди проведените процедури за възлагане на обществени поръчки да бъдат проверени за съответствие със законодателството в областта на обществените поръчки. Бенефициентът отразява в система за управление на средствата от ЕС всеки сключен договор с избран изпълнител по бюджетната линия, в едно с документите от провеждането на обществената поръчка.

Финалният отчет се представя в срок до два месеца след изтичане на срока на изпълнение на дейностите по проекта. Срокът за представяне на финалния отчет може да се удължава с още два месеца след предварително одобрение от Представляващия звеното, предоставящо безвъзмездна финансова помощ по приоритет 3 „Техническа помощ“.

**Нередности и конфликт на интереси**

Бенефициентът се задължава да предприеме всички необходими мерки за избягване и предотвратяване на конфликт на интереси. Конфликт на интереси е налице, когато безпристрастното и обективно упражняване на функциите по бюджетната линия на което и да е лице е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес, съгласно чл. 61 от Регламент (ЕС, ЕВРАТОМ) № 2018/1046, както и по смисъла на Закона за противодействие на корупцията и за отнемане на незаконно придобитото имущество.

Бенефициентът може да подаде **сигнал за нередност** при условията и по реда на Наредбата за администриране на нередности по Европейските структурни и инвестиционни фондове (приета с ПМС № 173/13.07.2016 г., обн. ДВ, бр. 57 от 2016 г. или приложимият документ за периода 2021-2027 г.) и съобразно подписаната от него Декларация за нередности **(Приложение К)**.

**Изменения в одобрената със заповед бюджетна линия**

Бюджетна линия се изменя по реда описан в чл. 47 от Закона за управление на средствата от европейските фондове при споделено управление.

Измененията са както по инициатива на Управляващия орган на ПНИИДИТ в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ, така и по инициатива на бенефициента.

При изменение по инициатива на бенефициента, той трябва да представи писмено Искане за изменение на вниманието на Управляващия орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ.

Измененията по искане на бенефициента се извършват по следния ред:

1. Със Заповед за изменение на заповедта, съответно Допълнително споразумение към административния договор за предоставяне на БФП чрез бюджетна линия, когато при ежегодната актуализация на финансовия план или по друг повод след извършена от бенефициента оценка на изпълнението на плана се предвижда:

a) Промяна в общата стойност на бюджетната линия;

b) Промяна в крайната дата на финансовия план (но не по-късно от 31.12.2029);

c) Включване на нова дейност във финансовия план. (която фигурира като допустима съгласно Условията за кандидатстване и за същата не са заявени разходи в рамките на друг финансов план)

2. С одобрение на актуализирания финансов план от Управляващия орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ, без да е необходимо издаването на заповед/сключването на допълнително споразумение за изменение при:

a) Актуализиране на стойностите на безвъзмездната финансова помощ във финансовия план, което не води до промяна в общия размер на безвъзмездната финансова помощ;

b) Отпадане на дейности или част от дейности, включени във финансовия план;

c) Актуализиране на индикатори, което няма да доведе до несъответствие с индикаторите, заложени по приоритет 3 „Техническа помощ” на ПНИИДИТ.

3. С писмено уведомление от страна на бенефициента при :

a) Промяна в състава на екипа за управление и изпълнение на финансовия план/ бюджетната линия при спазване на принципа за разделение на функциите между Управляващия орган и бенефициента;

b) При промяна в лицето и данните за контакт, посочени в одобрения Формуляр за кандидатстване.

Искането за промяна, със съответната обосновка, се процедира през ИСУН 2020. В случаите по т.1 и т.2, Управляващият орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ се произнася по искането на бенефициента в срок от 15 работни дни от неговото подаване, **като си запазва правото да откаже исканото от бенефициента изменение на Заповед за предоставяне на БФП, съответно сключването на допълнително споразумение.**

Измененията по инициатива на Управляващия орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ се извършват със заповед за изменение на заповедта за отпускане на безвъзмездна финансова помощ, която се предоставя на бенефициента в срок от три работни дни от нейното издаване, съответно сключването на допълнително споразумение към административния договор.

Бенефициентът трябва да води точна и редовна документация и счетоводни отчети, отразяващи изпълнението на бюджетната линия, използвайки подходяща система за документооборот и счетоводно отчитане. Допълнително, в хода на изпълнение на бюджетната линия, може да изиска от бенефициента да предостави доклади и/или допълнителна информация относно напредъка, постигнат по проекта.

Бенефициентът гарантира, че всички разходооправдателни документи и други документи с доказателствена стойност, свързани с изпълнението на проекта, се съхраняват за петгодишен срок, считано от 31 декември на годината, в която е извършено последното плащане от управляващия орган към бенефициента. Петгодишният срок спира да тече, в случай на съдебно производство или по искане на Европейската комисия. Бенефициентът се задължава да не продава, преотстъпва и/или дава под наем на трети лица дълготрайните материални и нематериални активи, придобити със средства от бюджетната линия за период от пет години от датата на извършено окончателно плащане. При неизпълнение на това задължение безвъзмездната финансова помощ за съответния актив се възстановява от бенефициента.

Правото на собственост, включително правата на интелектуална собственост върху резултатите от бюджетната линия, докладите и други документи, възникват и принадлежат на бенефициента. Независимо от посоченото, бенефициентът предоставя на УО в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ, упълномощените от него лица и Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори правото да ползват свободно и съобразно обхвата на проверката всички документи, свързани с бюджетната линия, независимо от формата им, при условие, че с това не се нарушават съществуващи права на интелектуална собственост.

**2. Финансово изпълнение на бюджетна линия**

Плащания на разходи на бенефициентите по приоритет 3 „Техническа помощ“ на ПНИИДИТ се извършват от дирекция „Финанси и управление на собствеността“ в Министерство на иновациите и растежа (МИР), като първостепенен разпоредител с бюджетни средства, след представяне на първичните документи и от съответните структури в ИАПО и в МЕУ за междинните звена. Оригиналните екземпляри на първичните счетоводни документи се съхраняват в дирекция „Финанси и управление на собствеността“ в МИР и в съответните структури в ИАПО и в МЕУ за междинните звена.

Финансовият план се актуализира ежегодно въз основа на извършена от бенефициента оценка на изпълнението на плана или при настъпили обстоятелства, които водят до промяна в размера на необходимия финансов ресурс. Актуализираният финансов план се предоставя от бенефициента за одобрение от Ръководителя на Управляващия орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ.

В случаите, в които е налице промяна в увеличение или намаление на прогнозните стойности за следващите години, но промяната се извършва компенсирано за годината и/или за годините, т.е. промяната не води до увеличение на общия размер на бюджетна линия, Управляващият орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ одобрява промяната без да изменя заповедта/без да се сключва допълнително споразумение към административния договор за предоставяне на безвъзмездната финансова помощ. В случаите, в които корекцията води до намаление или увеличение на общата стойност на бюджетната линия, Ръководителят на Управляващия орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ или упълномощеното от него лице, прави изменение на заповедта/административния договор за предоставяне на безвъзмездната финансова помощ, съответно одобрява предложения нов образец „Финансов план” за разходване на бюджетната линия. При неизпълнение на планираните разходи по бюджетната линия, ръководителят на Управляващия орган в качеството му на звено, предоставящо безвъзмездна финансова помощ по приоритет 3 „Техническа помощ” на ПНИИДИТ може да издаде решение за намаление на общия размер на финансирането, с оглед освобождаване на ресурс.

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност), могат да бъдат представени за плащане само веднъж – т.е. разходите, за които е поискана безвъзмездна финансова помощ, не могат да бъдат предоставяни за плащане към други източници.

Бенефициентът е задължен да поддържа отделна счетоводна аналитична сметка/подсметка или отделна счетоводна система за допустимите разходи по одобрената със заповед/административен договор бюджетна линия и използването на средствата от безвъзмездната финансова помощ, съгласно изискванията на чл. 57, ал. 1, т. 6 от ЗУСЕФСУ.

При изпълнение на одобрената със заповед/административен договор бюджетна линия, бенефициентът е отговорен за администриране на процеса на определяне на данък върху добавената стойност като допустим разход. Във връзка с понятието „възстановим данък добавена стойност” и определянето му като недопустим разход за съфинансиране от оперативните програми, се прилагат правилата на приложимото национално законодателство и приложимите Указания на Министерство на финансите за третиране на данъка върху добавената стойност като допустим разход за периода 2021-2027 г. При оформяне на исканията за плащане, за документалната отчетност, както и за всички други свои задължения във връзка с получаване на средства по настоящата процедура, бенефициентът е длъжен да следва и действащите нормативни актове към момента на изпълнение на договора за определянето на ДДС като „възстановим” и следователно недопустим разход или като „невъзстановим” и следователно допустим разход по ПНИИДИТ.

Максималният размер на безвъзмездната финансова помощ задължително се фиксира в заповедта/административния договор за одобряване на бюджетна линия. Действителният размер на подлежащата на изплащане помощ се определя след приключване на всички допустими дейности по бюджетната линия и зависи от тяхното надлежно удостоверяване и одобряване на действително извършените разходи.

**Плащанията по бюджетната линия се осъществяват, както следва:**

**Вариант 1** (авансово, междинни и окончателно плащане):

Бенефициентът има право да получи авансово плащане като подаде искане за плащане в ИСУН 2020 по заповедта/административния договор за директно предоставяне на безвъзмездна финансова помощ чрез бюджетна линия и финансова идентификационна форма. **Авансовото плащане може да бъде в размер до 20% от общия размер на безвъзмездната финансова помощ**. Управляващ орган (УО) по приоритет 3 „Техническа помощ“ на ПНИИДИТ превежда авансовото плащане по банкова сметка на бенефициента, като бенефициентът трябва да използва средствата по тази сметка за целите на проекта. Авансовото плащане се извършва в двуседмичен срок от датата на постъпване на искането за плащане.

Бенефициентът има право на междинни плащания. Междинните и окончателното плащания се извършват след верифициране с цел потвърждаване допустимостта на извършените разходи и при наличие на физически и финансов напредък по изпълнението на бюджетната линия. За да получи исканата сума, бенефициентът трябва да представи доказателствени документи, които удостоверяват изпълнението на отчитаните дейности и изразходването на средствата. Верификация на заявените средства се извършва в съответствие със заложеното в О П Е Р А Т И В Н О Т О С П О Р А З У М Е Н И Е за изпълнение на Решение 677 от 19 септември 2022 г. на МС относно извършването на проверки по смисъла на чл. 74, параграф 1, първа алинея, буква „а” от Регламент (ЕС) 2021/1060 на Европейския парламент и на Съвета от 24 юни 2021 година за верификация на разходи на Управляващия орган по програма „Научни изследвания, иновации и дигитализация за интелигентна трансформация“ 2021-2027 в качеството му на конкретен бенефициент на безвъзмездна финансова помощ по приоритет 3 „Техническа помощ“. Разходите на междинните звена ще бъдат верифицирани по аналогичен ред.

Общият размер на авансовите и междинните плащания е до 95 % от стойността на безвъзмездната финансова помощ за бенефициенти от централната администрация на изпълнителната власт, когато утвърдените разходи по финансовия план на първостепенния разпоредител, в чиято структура е бенефициентът, са по-високи от размера на отпуснатите авансови плащания.

Размерът на окончателното плащане се изчислява след приключване на проекта, одобряване на финалния технически и финансов отчет, като се приспадне сумата по отпуснатите авансови и междинни плащания.

**Вариант 2** (междинни плащания и окончателно плащане):

В този случай бенефициентът първоначално заплаща всички разходи по изпълнение на бюджетната линия за определен период. За да получи исканата сума за междинно плащане, бенефициентът трябва да представи за одобрение междинен технически и финансов отчет. Документите се проверяват, разходите се верифицират и на бенефициента се изплаща тази част от изразходваните средства, която отговаря на процента на безвъзмездна финансова помощ, посочена в Заповедта/Административния договор за предоставяне на БФП чрез бюджетна линия. Общият размер на междинните плащания не може да надвишава 95% от стойността на безвъзмездната финансова помощ.

**Вариант 3** (само окончателно плащане):

Окончателното плащане е в размер на общата стойност на безвъзмездната финансова помощ, изчислена като се приложи процентът, посочен в т. 3 от Заповедта/Административния договор за предоставяне на БФП чрез бюджетна линия към общите верифицирани разходи. То се извършва след одобрението на финалния отчет, придружен с искане за плащане.

**3. Мерки за информиране и публичност**

Бенефициентът следва да прилага подходящи мерки за публичност и информираност съгласно правилата на Приложение IX „Комуникация и видимост — членове 47, 49 и 50“ на Регламент (ЕС) 2021/1060 на Европейския парламент и на Съвета от 24 юни 2021 година.

Бенефициентът е длъжен да упомене финансовия принос на Европейския фонд за регионално развитие чрез програма „Научни изследвания, иновации и дигитализация за интелигентна трансформация“ 2021-2027 в информацията, изготвяна и предоставяна във връзка с изпълнението на проекта, в отчета за изпълнение на заповедта/административния договор, както и във всички други документи, отнасящи се до изпълнението на дадена бюджетна линия. Във всички обяви и публикации, свързани с изпълнението на дадена бюджетна линия, бенефициентът е длъжен да оповести, че проектът е получил финансиране от ЕФРР чрез ПНИИДИТ.

По време на изпълнението на дадена бюджетна линия, бенефициентът информира обществеността за получената от ЕФРР подкрепа, като:

а) включва на интернет страницата си кратко описание на бюджетната линия пропорционално на равнището на подкрепа, включително на заложените цели и резултати, и откроява финансовата подкрепа от ЕС;

б) поставя минимум един плакат с информация за бюджетната линия (поне размер А3), в който се споменава финансовата подкрепа от ЕС, на видно за обществеността място.

Веднага щом започне физическото изпълнение на проекта, бенефициентът поставя постоянна табела или билборд с големи размери и от издръжлив материал на видимо за обществеността място. Постоянната табела или билбордът следва да съдържат задължителните елементи, описани по-долу, като емблемата на ЕС, упоменаването „Европейски съюз“ и наименованието на финансиращия фонд трябва да заемат минимум 25% от площта им.

Временните и постоянни табели/ плакати/ билбордове съдържат следните задължителни елементи:

- емблемата на ЕС и упоменаването „съфинансирано от Европейския съюз“;

- наименованието на съфинансиращия фонд;

- общото лого за програмен период 2021-2027 г.;

- наименованието на програма „Научни изследвания, иновации и дигитализация за интелигентна трансформация“ 2021-2027;

- наименованието на бюджетната линия;

- общата стойност на бюджетната линия, както и размера на европейското и националното съфинансиране, представени в български лева;

- описание на проекта до 400 знака;

- начална и крайна дата на изпълнение.

Във всеки документ, свързан с изпълнението на бюджетна линия, който е насочен към обществеността или към лицата имащи отношение към изпълнението на същата при всякакви контакти със средствата за осведомяване, във всички обяви или публикации, както и на конференции и семинари, трябва да се съдържа следното изявление:

“Този документ е създаден с финансовата подкрепа на програма „Научни изследвания, иновации и дигитализация за интелигентна трансформация“ 2021-2027, съфинансирана от Европейския съюз чрез Европейския фонд за регионално развитие. Цялата отговорност за съдържанието на документа се носи от конкретен бенефициент на безвъзмездната финансова помощ по приоритет 3 „Техническа помощ“ на програма „Научни изследвания, иновации и дигитализация за интелигентна трансформация“ 2021-2027 - ……………………….. *(посочва се наименованието на бенефициента*), Управляващ орган/Междинно звено на програма „Научни изследвания, иновации и дигитализация за интелигентна трансформация“ 2021-2027 и при никакви обстоятелства не може да се приема, че този документ отразява официалното становище на Европейския съюз.”

**ВАЖНО!:** Неспазването на правилата за информиране и публичност (визуализация) може да доведе до непризнаване на част или на цялата стойност на извършените по бюджетната линия разходи.

**4. Приложения към Условията за изпълнение**

Заповед за директно предоставяне на БФП по програма „Научни изследвания, иновации и дигитализация за интелигентна трансформация“ 2021-2027 (Приложение И);

Административен договор (Приложение Й)

Декларация за нередности (Приложение К);

Декларация за конфликт на интереси (Приложение З);

Заявление за профил за достъп на ръководител на бенефициента до ИСУН 2020 (Приложение Л);

Заявление за профил за достъп на упълномощени от бенефициента лица до ИСУН 2020 (Приложение М).